Salariile de bază aflate în plată ale mai multor categorii de bugetari vor crește cu 10% față de nivelul acordat pentru luna decembrie 2023, în două tranșe, în lunile iunie și septembrie (când sunt alegeri), potrivit Ordonanței de urgență publicate vineri seara în Monitorul Oficial. O modificare față de forma adoptată în ședința de Guvern de joi este că nu vor mai crește și lefurile viceprimarilor din localitățile care au între 20.001 și 50.000 de locuitori.
- CRESTERE SALARII BUGETARI - OUG ÎN MONITORUL OFICIAL
Viceprimarii din localitățile care au între 20.001 și 50.000 locuitori, exceptați de la creșterea salariilor
Inițial, în forma pusă în consultare publică, Ordonanța de urgență prevedea că „funcţionarii publici şi personalul contractual din cadrul familiei ocupaţionale "Administraţie" din aparatul de specialitate al primarului și din instituţiile şi serviciile publice de interes local corespunzătoare Anexei nr. IX, lit. C, pozițiile 21 - 28 (n.a din Legea 153/2017 privind salarizarea personalului plătit din fonduri publice), pot beneficia, începând cu luna iunie 2024, de majorarea salariului de bază cu până la 10% față de nivelul acordat pentru luna decembrie 2023.”
Aceeași formulare s-a păstrat și în forma adoptată de Guvern.
În actul publicat acum în Monitorul Oficial au fost soase însă pozițiile 21 și 22, care vizau viceprimarii din localitățile care au între 20.001 și 50.000 de locuitori.
Drept urmare creșterile salariale se vor aplica numai în primăriile din localitățile cu până la 20.000 de locuitori.
Ce bugetari sunt vizați de creșterea cu 10% a salariilor
Majorarea cu 10% a salariilor, în două etape, în lunile iunie și respectiv septembrie, vizează angajații din mai multe familii ocupaționale de funcții bugetare din Legea 153/2017 privind salarizarea personalului bugetar, respectiv:
- 1. „Cultură”: angajații din instituții de spectacole sau concerte naționale (precum dirijori, artiști ori manageri), din biblioteci și muzee publice, presă, edituri, case de cultură și alte instituții publice de cultură
- 2. „Diplomație”: precum membrii Corpului diplomatic și consular al României și personalul care ocupă funcții de execuție specifice în administrația centrală a Ministerului Afacerilor Externe și care exercită funcții de conducere
- 3. angajații cu funcții de conducere și de execuție din cadrul Oficiului Național al Registrului Comerțului și al oficiilor registrului comerțului de pe lângă tribunale
- 4. angajații din autorităţile şi instituţiile publice finanţate integral din venituri proprii, aflate în subordinea, sub autoritatea, în coordonarea Guvernului, ministerelor şi a celorlalte organe de specialitate ale administraţiei publice centrale şi locale, din cele aflate în coordonarea prim-ministrului, precum şi din cele aflate sub controlul Parlamentului
- 5. angajați din unități de cercetare științifică, dezvoltare tehnologică și proiectare. Vorbim practic de directori, secretari științifici din institute și centre de cercetare ori de șefi de laboratoare de cercetare
- 6. „Administrație”: precum secretari generali, consilieri parlamentari, inspectori vamali, directori generali, manageri publici, inclusiv pentru funcționarii publici și personalul contractual din aparatul de specialitate al primarului din unitățile administrativ-teritoriale de până la 20.000 de locuitori
- 7. Viceprimar oraș (cu 10.001 până la 20.000 locuitori); viceprimar comună (cu 10.001 până la 20.000 locuitori); viceprimar oraș (până la 10.000 locuitori); viceprimar comună (cu 5.001 până la 10.000 locuitori); viceprimar comună (cu 3.001 până la 5.000 locuitori); viceprimar comună până la 3.000 locuitori).
Salariile bugetarilor de la Autoritatea Vamală ori de la Oficiul Național pentru Jocuri de Noroc, majorate la nivelul celor din ANAF
Pentru alte categorii de angajați publici ordonanța de urgență prevede o aliniere a salariilor cu funcții similare din ANAF, fără a se spune cu cât vor crește.
Este cazul salariilor de bază ale personalului din cadrul Autorității Vamale Române, Autorității pentru Supravegherea Publică a Activităţii de Audit Statutar și din cadrul Oficiului Național pentru Jocuri de Noroc care se stabilesc la nivelul salariilor de bază pentru funcţii similare din cadrul Agenţiei Naţionale de Administrare Fiscală.
Se vor deconta și ochelarii pentru munca la calculator
Actul prevede și posibilitatea angajatorilor de a putea deconta lucrătorilor care folosesc în mod obişnuit un echipament cu ecran de vizualizare pe o durată semnificativă a timpului normal de lucru, achiziția de dispozitive de corecţie speciale, în limita sumei de 500 lei/persoană.
Derogări la achiziții pentru Ministerul Justiției
Ordonanța mai stipulează și acordarea unei derogări pentru Ministerul Justiției de la Legea 297/2018 privind publicitatea mobiliară, prin care va putea utiliza sume din excedentul fondului special pentru:
- a) achiziționarea de imobile necesare asigurării bunei desfășurări a activității ministerului și a instituțiilor aflate în subordinea sa,
- b) achiziționarea de bunuri, servicii și lucrări necesare funcționării și utilizării imobilelor prevăzute la lit. a), precum și a altor imobile aflate în administrarea Ministerului Justiției, în scopul asigurării funcționalității conform destinației acestor imobile,
- c) achiziționarea, prin derogare de la prevederile art. III alin. (1) lit. b) din Ordonanța de urgență a Guvernului nr. 34/2023 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative, de mobilier şi aparatură birotică necesare desfășurării activității în imobilele prevăzute la lit. a) și lit.b).
Impactul bugetar este estimat la 1,2 miliarde de lei, potrivit informațiilor comunicate joi de Mihai Constantin, purtătorul de cuvânt al Guvernului.
Pentru detalii citește și:
- Guvernul a aprobat creșterea cu 10% a salariilor unor bugetari în lunile de alegeri / Noi categorii de angajați la stat cărora le cresc veniturile
- DOCUMENT Guvernul vrea să majoreze cu 10% salariile unor bugetari, inclusiv din primăriile cu până la 20.000 de locuitori, chiar în lunile cu alegeri / Reacția angajaților de la Guvern